Document ID: 31999D0486

Id-Deċiżjoni tal-Kummissjoni
tat-2 ta’ Lulju 1999
li temenda d-Deċiżjoni 94/269/KE li tippreskrivi kondizzjonijiet speċjali li jirregolaw l-importazzjoni ta’ prodotti tas-sajd li joriġinaw fil-Kolombja
(notifikata bid-dokument numru C(1999) 1826)
(Test b’rilevanza ŻEE)
(1999/486/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta’ Lulju 1991 li tippreskrivi l-kondizzjonijiet tas-saħħa għall-produzzjoni u t-tqegħid fis-suq ta’ prodotti tas-sajd [1], kif l-aħħar emendata bid-Direttiva 97/79/KE [2], u partikolarment l-Artikolu 11 ta’ din,
(1) Billi l-Artikolu 1 tad-Deċiżjoni tal-Kummissjoni 94/269/KE tat-8 t’April 1994 li jippreskrivi kondizzjonijiet speċjali li jirregolaw l-importazzjoni ta’ prodotti tas-sajd u ta’ l-akwakultura li joriġinaw fil-Kolombja [3], kif l-aħħar emendata bid-Deċiżjoni 96/31/KE [4], li jgħid li l-Ministerio de Salud - División de Alimentos għandu jkun l-awtorità kompetenti fil-Kolombja li tivverifika u tiċċertifika li l-prodotti tas-sajd u ta’ l-akwakultura jikkonformaw mal-kondizzjonijiet tad-Direttiva 91/493/KEE;
(2) Billi, wara r-ristrutturazzjoni tal-Gvern Kolombjan, l-awtorità kompetenti fejn jidħlu ċ-ċertifikati tas-saħħa għall-prodotti tas-sajd inbidlet mill-Ministerio de Salud - División de Alimentos għall-Instituto Nacional de Vigilancia de Medicamentos y alimentos (Invima) u din l-awtorità ġdida hija kapaċi li tivverifika effettivament l-applikazzjoni tal-liġijiet fis-seħħ; billi huwa, għalhekk, meħtieġ li tkun modifikata n-nomina ta’ l-awtorità kompetenti msemmija mid-Deċiżjoni 94/269/KE;
(3) Billi huwa f’waqtu li jkunu armonizzati d-disposizzjonijiet tad-Deċiżjoni 94/269/KE mad-disposizzjonijiet tad-Deċiżjonijiet tal-Kummissjoni adottati dan l-aħħar li jippreskrivu kondizzjonijiet speċjali li jirregolaw l-importazzjoni ta’ prodotti tas-sajd u ta’ l-akwakultura li joriġinaw f’pajjiżi terzi;
(4) Billi l-miżuri li tipprovdi għalihom id-Deċiżjoni huma skond l-opinjoni tal-Kumitat Veterinarju Permanenti,
ADDOTTAT DIN ID-DEĊIŻJONI:
Artikolu 1
Id-Deċiżjoni tal-Kummissjoni 94/269/KE hija emendata kif ġej:
1. Artikolu 1 għandu jkun sostitwit b’dan li ġej:
"Artikolu 1
L-Istituto Nacional de Vigilancia de Medicamentos y Alimentos (Invima) għandu jkun l-awtorità kompetenti fil-Kolombja li tivverifika u tiċċertifika li prodotti tas-sajd u ta’ l-akwakultura jikkonformaw mal-kondizzjonijiet tad-Direttiva 91/493/KEE."
2. L-Artikolu 2 għandu jkun sostitwit b’dan li ġej:
"Artikolu 2
Il-prodotti tas-sajd u ta’ l-akwakultura li joriġinaw fil-Kolombja jridu jissodisfaw il-kondizzjonijiet li ġejjin.
1. Kull kunsinna għandha tkun akkumpanjata minn ċertifikat tas-saħħa oriġinali numerat, mimli kif għandu jkun, iffirmat, datat u jkun fuq folja waħda skond il-mudell fl-Anness A li hawn magħha;
2. il-prodotti jridu jiġu minn stabbilimenti approvati, vapuri fabbriki, imħażen tal-kesħa jew vapuri tal-friża rreġistrati elenkati fl-Anness B li hawn magħha;
3. minbarra fil-każ ta’ prodotti tas-sajd iffriżati fi kwantità kbira u maħsuba għall-manifattura ta’ ikel ippriservat, kull pakkett għandu jġib b’ittri li ma jitħassrux il-kelma ‘Kolombja’ u n-numru ta’ approvazzjoni/reġistrazzjoni ta’ l-istabbiliment, vapur fabbrika, maħżen tal-kesħa, jew vapur tal-friża minn fejn oriġina."
3. L-Anness A għandu jkun sostitwit bl-Anness li hawn magħha.
Artikolu 2
Din id-Deċiżjoni hija ndirizzata lill-Istati Membri.
Magħmula fi Brussel, fit-2 ta’ Lulju 1999.

Labels: 0
3
18
6